**ΠΕΙΡΑΙΑΣ 1/11/2018**

**ΘΕΜΑ: Διαδικασία απόδειξης για την εκπλήρωση του όρου εκτέλεσης πλόων ανοιχτής θάλασσας για την απαλλαγή από ΦΠΑ σύμφωνα με των περ. α), γ), δ) και ε) της παραγράφου 1 του άρθρου 27 του κώδικα ΦΠΑ (Ν. 2859/00), σύμφωνα με την αριθ. ΠΟΛ 1187/26.10.2018 Απόφαση Δ. ΑΑΔΕ (ΦΕΚ 4798/Β**).

Με την αναφερόμενη στο θέμα Απόφαση του Διοικητή ΑΑΔΕ καθορίζεται **η διαδικασία απόδειξης** του όρου εκτέλεσης από τα πλοία που αναφέρονται στο άρθρο 27 του Ν. 2859/00, πλόων «κυρίως ανοιχτής θάλασσας.» Η διαδικασία αυτή καθορίζεται σε συνέχεια των όρων που θεσπίσθηκαν με την ΚΥΑ ΠΟΛ 1177/2018 (ΦΕΚ 4420/Β).

Κατά τη μελέτη της Απόφασης τέθηκαν τα εξής ερωτήματα και προκύπτουν οι παρακάτω απαντήσεις:

1. **Πώς χορηγείται η απαλλαγή από ΦΠΑ κατά τον εφοδιασμό πλοίων;**

*Για την απαλλαγή από ΦΠΑ κατά τον εφοδιασμό πλοίων που εκτελούν μεταφορές με κόμιστρο ή εμπορική ή βιομηχανική ή αλιευτική δραστηριότητα θα πρέπει να υποβληθεί από τον πλοιοκτήτη ανά πλοίο μέσω TAXISnet* ***«Δήλωση διενέργειας δραστηριότητας κυρίως στην ανοιχτή θάλασσα»****(άρθρο 2).*

*«Εξαιρούνται από την ανωτέρω υποχρέωση οι μη εγκατεστημένοι στο εσωτερικό της Χώρας υποκείμενοι στο φόρο οι οποίοι δεν έχουν υποχρέωση απόκτησης ΑΦΜ στο εσωτερικό της Χώρας.» (άρθρο 2, παρ. 1* *δεύτερο εδάφιο).*

*Για την περίοδο από 4/10/2018 μέχρι 31/12/2018 η δήλωση αυτή θα υποβάλλεται γραπτά στις αρμόδιες υπηρεσίες****, χωρίς βέβαια να διευκρινίζει η απόφαση ποιες υπηρεσίες εννοεί (τελωνειακές, φορολογικές κ.α.) ,***  *για* ***κάθε παραλαβή με απαλλαγή (άρθρο 8).***

Υπόδειγμα της «Δήλωσης Διενέργειας δραστηριότητας κυρίως στην ανοιχτή θάλασσα» βρίσκεται στο παράρτημα Ι της παρούσας απόφασης.

1. **Πώς οριστικοποιείται η απαλλαγή από ΦΠΑ κατά τον εφοδιασμό πλοίων;**

Η οριστικοποίηση της απαλλαγής γίνεται με την ηλεκτρονική υποβολή στο TAXIS NET της **«Δήλωσης επιβεβαίωσης διενέργειας δραστηριότητας κυρίως στην ανοιχτή θάλασσα»** (άρθρο 3, παρ. 3). **Η εν λόγω δήλωση πρέπει να** υποβάλλεται *«έως την τελευταία εργάσιμη ημέρα του Φεβρουαρίου εκάστου έτους****”* .**

Ειδικά, για την περίοδο από 4/10/2018 μέχρι 31/12/2018 δεν ορίζεται υποβολή της ως άνω δήλωσης.

Υπόδειγμα της «Δήλωσης επιβεβαίωσης της διενέργειας δραστηριότητας κυρίως στην ανοιχτή θάλασσα» βρίσκεται στο παράρτημα IIΙ της παρούσας απόφασης.

1. **Από ποιον υποβάλλονται οι ως άνω δηλώσεις;**

*Από «υποκείμενο στο φόρο εκμεταλλευτή πλοίου» (πλοιοκτήτη, ναυλωτή κλπ) που έχει ΑΦΜ στην Ελλάδα. (άρθρο 2, παρ. 1).*

Εξαιρούνται *«οι μη εγκατεστημένοι στο εσωτερικό της Χώρας υποκείμενοι στο φόρο οι οποίοι δεν έχουν υποχρέωση απόκτησης ΑΦΜ* *στο εσωτερικό της Χώρας.» (άρθρο 2, παρ. 1* *δεύτερο εδάφιο).*

1. **Για τα πρόσωπα που που δεν είναι εγκατεστημένα στην Ελλάδα ποιος υποβάλει τις ως άνω δηλώσεις;**

*Τα πρόσωπα που δεν είναι εγκατεστημένα στην Ελλάδα* ***δεν υποβάλλουν τη «Δήλωση διενέργειας δραστηριότητας κυρίως στην ανοιχτή θάλασσα» (****άρθρο 2 παρ. 1* *δεύτερο εδάφιο) και το αρ. 6 παρ. 1 της ΚΥΑ ΠΟΛ. 1177/2018 .*

*Όμως,* ***καθιερώνεται για όλους (είτε έχουν είτε δεν έχουν ΑΦΜ στο εσωτερικό της Χώρας) νέα υποχρέωση*** *κατά τον εφοδιασμό με τροφοεφόδια τα οποία απαλλάσσονται από ΦΠΑ όταν παραδίδονται σε πλοία που εκτελούν διεθνείς πλόες (γραμμών εξωτερικού) να δηλώνουν επί του τελωνειακού παραστατικού* *(ΔΠΕ, Διασάφηση Εξαγωγής) ότι πρόκειται να χρησιμοποιήσουν* ***τα είδη αυτά για διεθνή πλου ή υπερπόντια αλιεία*** ***(άρθρο 3 παρ. 2 δεύτερο εδάφιο).*** *Το ίδιο ισχύει και για τα εφόδια που παραδίδονται σε πλοία γραμμών εσωτερικού που ενεργούν δραστηριότητα σε ανοιχτή θάλασσα, (άρθρο 3 παρ. 2 τέταρτο εδάφιο και αρ. 7 παρ. 3 της παρούσας).*

1. **Τι γίνεται σε περίπτωση μη υποβολής μιας εκ των ως άνω δηλώσεων;**

*Εάν δεν υποβληθεί από τον πλοιοκτήτη που έχει ΑΦΜ στο εσωτερικό της χώρας η «Δήλωση διενέργειας δραστηριότητας κυρίως στην ανοιχτή θάλασσα» στο TAXIS NET* ***δεν μπορούν να παραδοθούν εμπορεύματα από τον εφοδιαστή με απαλλαγή από ΦΠΑ.***

*Εάν δεν υποβληθεί η* ***«Δήλωση για την επιβεβαίωση της διενέργειας δραστηριότητας κυρίως στην ανοιχτή θάλασσα»*** *για τη χρήση απαλλαγών κατά το προηγούμενο φορολογικό έτος, η φορολογική ή τελωνειακή διοίκηση ανακαλεί την* ***«Δήλωση διενέργειας δραστηριότητας κυρίως στην ανοιχτή θάλασσα»*** *και ο υποκείμενος στον ΦΠΑ θα πρέπει να καταβάλει τον ΦΠΑ (πλοιοκτήτης) για όλες τις παραδόσεις ή εισαγωγές είτε με έκτακτη δήλωση ΦΠΑ στην αρμόδια Δ.Ο.Υ είτε με χρέωση από το τελωνείο στο προβλεπόμενο παραστατικό.*

1. **Τι πρέπει να κάνει ο εφοδιαστής σε περίπτωση που δεν έχει υποβληθεί η** προβλεπόμενη από το αρ. 2 της παρούσας η **«Δήλωση διενέργειας δραστηριότητας κυρίως στην ανοιχτή θάλασσα»;**

*Δεν θα πρέπει να παραδώσει εμπορεύματα με απαλλαγή από ΦΠΑ.*

1. **Πώς θα ξέρει ο εφοδιαστής ότι ο πελάτης του υπέβαλε** την προβλεπόμενη από το αρ. 2 της παρούσας **«Δήλωση διενέργειας δραστηριότητας κυρίως στην ανοιχτή θάλασσα»;**

*Θα πρέπει να τη ζητάει από τον πελάτη του (πλοιοκτήτη, υποκείμενο στο ΦΠΑ) προκειμένου να εκδώσει τιμολόγιο χωρίς ΦΠΑ*

1. **Τι γίνεται σε περίπτωση που ο υποκείμενος (πλοιοκτήτης) κατέβαλε τον ΦΠΑ και στη συνέχεια υποβάλει την** προβλεπόμενη από το αρ. 2 της παρούσας **«Δήλωση διενέργειας δραστηριότητας κυρίως στην ανοιχτή θάλασσα» και την** προβλεπόμενη από το αρ. 3 παρ. 3 της παρούσας **«Δήλωση για την επιβεβαίωση της διενέργειας δραστηριότητας κυρίως στην ανοιχτή θάλασσα» ;;;**

*Ο υποκείμενος (πλοιοκτήτης) μπορεί να ζητήσει επιστροφή του ΦΠΑ, εφόσον δεν έχει κάνει έκπτωση αυτού στις δηλώσεις που υπέβαλε στη Δ.Ο.Υ (αρ. 3 παρ. 2, εδάφιο 3).*

1. **Με ποια διαδικασία γίνεται η παράδοση εμπορευμάτων σε πλοία που διενεργούν δραστηριότητα «στην ανοιχτή θάλασσα;»**

*Για την παράδοση και εισαγωγή αγαθών με απαλλαγή από ΦΠΑ σε πλοία που διενεργούν δραστηριότητα στην «ανοιχτή θάλασσα» εφαρμόζονται οι διατυπώσεις που προβλέπονται από την Ενωσιακή τελωνειακή νομοθεσία, (δηλαδή διασάφηση εξαγωγής ή επανεξαγωγής) (άρθρο 7 παρ. 3).*

***Στο σημείο αυτό δεν διευκρινίζεται τι θα γίνεται για τα μη ενωσιακά εμπορεύματα που αναφέρονται στις προκαταρκτικές διατάξεις του Κοινού Δασμολογίου, για τα οποία σήμερα εφαρμόζεται το καθεστώς του ειδικού προορισμού και στη συνέχεια η διαδικασία της εξαγωγής.***

*Σύμφωνα με το αρ. 7 παρ. 3 της παρούσας ορίζεται ότι «Οι διατάξεις των άρθρων 12 έως και 14 της Π.8271/4879/18.12.1987 Α.Υ.Ο., αναφορικά με τη χρήση του δελτίου προμήθειας υλικών και αντικειμένων, εφαρμόζονται μόνο στις περιπτώσεις παράδοσης αγαθών που προβλέπονται στην απόφαση αριθμ. Τ1940/41 (ΦΕΚ Β΄ 516/2.5.2003), όπως ισχύει.».*

***Όμως, δεν διευκρινίζεται ποια είναι αυτά τα εμπορεύματα, καθόσον η Τ. 1940/03 προβλέπει μόνο τελωνειακές διαδικασίες (κανονικές ή απλουστευμένες) για εφοδιασμό πλοίων με τροφοεφόδια, λιπαντικά και καύσιμα που απαλλάσσονται από όλες τις δασμολογικές και φορολογικές επιβαρύνσεις.***

*Πέραν αυτών, καθιερώνεται νέα υποχρέωση (σύμφωνα με το αρ. 7 παρ. 1 της παρούσας,) οι υποκείμενοι εφοδιαστές που εκδίδουν φορολογικά στοιχεία (τιμολόγια) χωρίς ΦΠΑ για τα οποία δεν υποβάλλουν τελωνειακό παραστατικό για την απαλλαγή από ΦΠΑ θα πρέπει να υποβάλουν στη φορολογική διοίκηση (ΔΟΥ) κατάσταση σύμφωνα με τις παραγράφους 3 και 4 του άρθρου 14 του Ν. 4174/13.*

*Επιπρόσθετα, «υποχρεούνται κατά την υποβολή των παραπάνω καταστάσεων φορολογικών στοιχείων σύμφωνα με την απόφαση Γενικού Γραμματέα Δημοσίων Εσόδων ΠΟΛ 1022/2014,* ***να καταχωρούν επιπλέον των καταστάσεων πελατών, την συνολική φορολογητέα αξία των στοιχείων που εξέδωσαν σύμφωνα με το άρθρο 1 της παρούσας, ανά ΑΦΜ πελάτη, και πλοίου, με εξαίρεση φυσικά όπως προανέφερα των συναλλαγών για τις οποίες υποβάλλονται τελωνειακά παραστατικά.»***

*Τα στοιχεία του πλοίου που αφορούν στο όνομα, το διεθνές διακριτικό σήμα, την χωρητικότητα, το μήκος, τον αριθμό «ΗΙΝ», την δασμολογική κλάση καθώς και τον αριθμό Μητρώου σύμφωνα με το*[*άρθρο 2 του ν. 4256/2014*](https://www.forin.gr/laws/law/3160/4256-2014-touristika-ploia-kai-alles-diatakseis#!/?article=2&bn=1)*μετά την έναρξη λειτουργίας του Μητρώου αυτού, έχουν υποχρέωση να γνωστοποιούνται από τους πελάτες (πλοιοκτήτες) στους προμηθευτές (εφοδιαστές) σε κάθε συναλλαγή που χορηγούνται απαλλαγές του άρθρου 1 της παρούσας.*